на баланса се преустановяват незабавно след като обстоятелствата, довели до приемането на тези мерки, вече не са налице.
 9.
 Приетите мерки за възстановяване на баланса продължават да бъдат предмет на постоянни консултации в рамките на Комитета по търговия с оглед на тяхното отпадане или ограничаването на тяхното приложно поле.
 Член 10
 Специфични разпоредби за финансовите услуги
 1.
 По отношение на финансовите услуги или специфични за даден сектор или подсектор услуги, никоя от разпоредбите на настоящото споразумение не следва да се тълкува като ограничение на правомощията на страните по споразумението да предприемат всички подходящи и незабавни мерки в съответствие с дял IV, глава 6 (Установяване, търговия с услуги и електронна търговия), член 126 (Предпазни мерки) от настоящото споразумение след предоставянето на третиране, идентично с това на вътрешния пазар.
 2.
 Мерките, приети съгласно разпоредбите на параграф 1, не могат да бъдат предмет на процедурата за уреждане на спорове, предвидена в дял IV, глава 14 (Уреждане на спорове) от настоящото споразумение.
 Член 11
 Изменение на настоящото приложение
 Ако счете за необходимо, Комитетът по търговия може да реши да измени разпоредбите на настоящото приложение XVII.
 (1) Правото на Съюза се прилага изцяло, като се вземат предвид изключенията, предоставени на отделните държави — членки на ЕС, при тяхното присъединяване.
 (2) Самият факт, че се изисква виза за физически лица от някои държави, но не и за физически лица от други държави, не се разглежда като обезсилване или накърняване на ползите съгласно споразумението.
 Допълнение XVII-1
 ХОРИЗОНТАЛНО АДАПТИРАНЕ И ПРОЦЕДУРНИ ПРАВИЛА
 Разпоредбите на актовете, посочени в допълнения XVII-2—XVII-5 (наричани по-долу „допълненията“), се прилагат в съответствие с настоящото споразумение и точки 1—6 от настоящото допълнение, освен ако не е предвидено друго в допълненията. Конкретното адаптиране, необходимо за отделни актове, е посочено в допълненията.
 Споразумението се прилага в съответствие с процедурните правила, изложени в точки 7, 8 и 9 от настоящото допълнение.
 1. Уводни части на актовете
 Преамбюлите на посочените актове не са адаптирани за целите на настоящото споразумение. Те са от значение, доколкото е необходимо за точното тълкуване и прилагане в рамките на настоящото споразумение на разпоредбите на тези актове.
 2. Специфична терминология на актовете
 Следните термини, използвани в актовете, посочени в приложение XVII към настоящото споразумение, се четат, както следва:
 а)
 терминът „Общност“ или „Европейски съюз“ се чете „ЕС — Украйна“;
 б)
 термините „право на Общността или на Европейския съюз“, „законодателство на Общността или на Европейския съюз“, „документи на Общността или на Европейския съюз“ и „Договор за ЕС“ или „Договор за функционирането на ЕС“ се четат „Споразумение за свободна търговия между EC и Украйна“;
 в)
 терминът „Официален вестник на Европейските общности“ или „Официален вестник на Европейския съюз“ се чете „официални вестници на страните по споразумението“.
 3. Позовавания на държавите членки
 Когато актовете, изброени в допълнения XVII-2—XVII-5 към настоящото споразумение, съдържат позоваване на „държава членка“ или „държави членки“, се приема, че тези позовавания включват, освен държавите — членки на Европейския съюз, също и Украйна.
 4. Позовавания на територии
 Когато актовете, към които е направена препратка, съдържат позоваване на територията на „Общността“, на „Европейския съюз“ или на „общия пазар“,